URDHËR
Nr. 163, datë 16.6.2020

PËR MIRATIMIN E KËRKESAVE TË POSAÇME PËR SHQYRTIMIN E APLIKIMEVE PËR LEJE MJEDISI TË TIPIT B, PËR INSTALIMET EKZISTUESE TË PAJISURA ME LEJE MJEDISI TË TIPIT C, TË CILAT, NË VARËSI TË KAPACITETIT PRODHUES, KLASIFIKOHEN SI LEJE MJEDISI TË TIPIT B, SI DHE RREGULLAT E HOLLËSISHME PËR SHQYRTIMIN E TYRE NGA QKB-ja

Në mbështetje të pikës 4, të nenit 102, të Kushtetutës, të pikës 4, të nenit 10, të dispozitës kalimtare, të ligjit nr. 52/2020 “Për disa ndryshime në ligjin nr. 10448, datë 14.7.2011, ‘Për lejet e mjedisit’”, të ndryshuar,

URDHËROJ:

I. Miratimin e kërkesave të posaçme për shqyrtimin e aplikimeve për leje mjedisi të tipit B, për instalimet ekzistuese të pajisura me leje mjedisi të tipit C, të cilat, në varësi të kapacitetit prodhues, klasifikohen si leje mjedisi të tipit B, si dhe rregullat e hollësishme për shqyrtimin e tyre nga QKB-ja, si më poshtë vijon:
1. Rregullat e hollësishme për shqyrtimin e aplikimeve:
a) subjektet e pajisura me leje mjedisi të tipit C, për instalimet ekzistuese, të cilat, në varësi të kapacitetit prodhues, klasifikohen si leje mjedisi të tipit B, brenda 1 viti nga hyrja në fuqi e ligjit nr. 52/2020 “Për disa ndryshime në ligjin nr. 10448, datë 14.7.2011 ‘Për lejet e mjedisit’, i ndryshuar”, të aplikojnë pranë sporteleve të Qendrës Kombëtare të Biznesit (QKB) për pajisjen me leje mjedisi të tipit B, si aplikim i ri; 
b) Agjencia Kombëtare e Mjedisit (AKM), brenda 10 ditëve nga data e hyrjes në fuqi e këtij urdhri, inventarizon dhe verifikon nëpërmjet drejtorive rajonale të mjedisit të gjitha instalimet që operojnë me lejen e mjedisit të tipit C;
c) pas kryerjes së inventarizimit dhe verifikimit të instalimeve ekzistuese të tipit C, AKM-ja, brenda 5 ditëve pune, identifikon instalimet të cilat janë të pajisura me lejen e mjedisit të tipit C, të cilat, në varësi të kapacitetit prodhues, klasifikohen për leje mjedisi të tipit B, sipas shtojcës 1, të ligjit nr. 10448, datë 14.7.2011 “Për lejet e mjedisit”, i ndryshuar;
d) AKM-ja, brenda 20 ditëve pune nga data e hyrjes në fuqi të këtij urdhri, njofton me shkrim të gjitha subjektet e riklasifikuara për leje mjedisi të tipit B, mbi detyrimin e aplikimit pranë QKB-së, për t’u pajisur me lejen e mjedisit;
e) pas njoftimit nga AKM-ja, kërkuesi aplikon pranë QKB-së së për pajisjen me leje mjedisi të tipit B, me dokumentacionin sipas pikës 2 të këtij urdhri.
2. Dokumentacioni i posaçëm që duhet të dorëzojë kërkuesi për aplikimin pranë QKB-së:
a) shkresën e AKM-së, sipas shkronjës “d”, të pikës 1, të këtij urdhri;
b) kopjen e lejes ekzistuese të tipit C;
c) formularin informues për pajisje me leje mjedisi të tipit B, sipas shtojcës 2, të VKM-së nr. 419, datë 25.6.2014 “Për miratimin e kërkesave të posaçme për shqyrtimin e kërkesave për leje mjedisi të tipave A, B dhe C, për transferimin e lejeve nga një subjekt tek tjetri, të kushteve për lejet respektive të mjedisit, si dhe rregullave të hollësishme për shqyrtimin e tyre nga autoritetet kompetente deri në lëshimin e këtyre lejeve nga QKB-ja”, të ndryshuar;
d) mandatpagesën për tarifën përkatëse për lejen e mjedisit të tipit B, sipas VKM-së nr. 417, datë 25.6.2014 “Për miratimin e tarifave të lejeve të mjedisit”;
e) raportin mbi sigurinë, në përputhje me legjislacionin në fuqi, për parandalimin e rreziqeve nga aksidentet madhore, kur kërkohet;
f) raportin e fundit të vetëmonitorimit të dorëzuar sipas kushteve dhe afateve të përcaktuara në lejen e mjedisit të tipit C dhe në zbatim të legjislacionit mjedisor në fuqi, lidhur me funksionimin e instalimit ekzistues;
g) vetëdeklarim për shlyerjen e të gjitha detyrimeve financiare (tarifë vjetore dhe gjoba), shoqëruar me kopje të mandatpagesave të kryera, nëse ka; 
h) çdo informacion tjetër që kërkuesi i lejes kërkon të merret parasysh gjatë shqyrtimit të aplikimit.
[bookmark: _GoBack]3. Afatet për shqyrtimin e aplikimeve për leje mjedisi të tipit B, për instalimet ekzistuese të pajisura me leje mjedisi të tipit C, të cilat, në varësi të kapacitetit prodhues, klasifikohen si leje mjedisi të tipit B, janë sipas kreut III, të VKM-së nr. 419, datë 25.6.2014.
4. Në rast se instalimet e përcaktuara në shkronjën “a”, të këtij urdhri, nuk kanë aplikuar për leje mjedisit të tipit B dhe vazhdojnë funksionimin e tyre, pas kalimit të afatit 1-vjeçar të hyrjes në fuqi të ligjit, këto instalime do të konsiderohen se ushtrohen pa lejen përkatëse mjedisore dhe do të jenë subjekt kontrolli dhe vendosjes së masave administrative nga strukturat përgjegjëse të inspektimit të mjedisit, në zbatim të dispozitave të ligjit për lejet e mjedisit.
5. Operatorët e pajisur me licencë III.2.B,  që janë, gjithashtu, subjekt i këtij ndryshimi ligjor, pas miratimit të lejes së mjedisit të tipit B, sipas procedurave të këtij urdhri, detyrohen të zbatojnë kushtet e kësaj leje mjedisore.
6. Instalimet ekzistuese, të cilat riklasifikohen, në varësi të kapacitetit prodhues, si leje mjedisi të tipit B, të plotësojnë rregullat e hollësishme dhe dokumentacionin e posaçëm, sipas përcaktimeve të këtij urdhri.
II. Për zbatimin e këtij urdhri ngarkohen drejtori i Agjencisë Kombëtare të Mjedisit, Qendra Kombëtare e Biznesit dhe strukturat përgjegjëse për kontrollin e mjedisit.
Ky urdhër hyn në fuqi menjëherë dhe botohet në Fletoren Zyrtare.		

